b'\n_START_ARTICLE_\nSS Nomadic (1911)\n_START_PARAGRAPH_\nSS Nomadic on alun perin White Star Line -yhti\xc3\xb6n rakennuttama ja omistama h\xc3\xb6yrylaiva. Alus laskettiin vesille 25. huhtikuuta 1911 Belfastissa, Irlannissa. Nomadic ja sen pienempi sisaralus SS Traffic rakennettiin RMS Olympicin ja RMS Titanicin apualuksiksi Ranskan Cherbourgiin: Olympic ja Titanic olivat liian suuria mahtuakseen Cherbourgin satamaan, joten Nomadic ja Traffic hoitivat valtamerialusten ja sataman v\xc3\xa4lisen rahti-, matkustaja- ja matkatavaraliikenteen. Nomadic on viimeinen alkuper\xc3\xa4inen White Star Linen alus, joka ei ole uponnut tai jota ei ole romutettu.\n_START_SECTION_\nHistoria\n_START_PARAGRAPH_\nNomadicin k\xc3\xb6linlasku tapahtui Harland and Wolffin telakalla Belfastissa vuonna 1910, numerolla 422. Alus laskettiin vesille 25. huhtikuuta 1911 ja luovutettiin White Star Linelle 27. huhtikuuta. Aluksen pituus on 67\xc2\xa0metri\xc3\xa4, leveys 11,3\xc2\xa0metri\xc3\xa4 ja sen paino on 1\xc2\xa0273\xc2\xa0tonnia. Alus varustettiin alun perin kahdella kolmilapaisella potkurilla, ja sen huippunopeus oli 12\xc2\xa0solmua eli noin 22\xc2\xa0km/h._NEWLINE_Yhdess\xc3\xa4 sisaraluksensa Trafficin kanssa alus siirrettiin Cherbourgiin yhteysalukseksi. Kahdesta aluksesta suurempi Nomadic oli sisustettu yleellisemmin, ja sit\xc3\xa4 k\xc3\xa4yttiv\xc3\xa4t valtamerialuksiin siirtyv\xc3\xa4t ensimm\xc3\xa4isen ja toisen luokan matkustajat._NEWLINE_Ensimm\xc3\xa4isen maailmansodan aikana Nomadic palveli Yhdysvaltain joukkojenkuljetuksissa Brestiss\xc3\xa4, Ranskassa._NEWLINE_Vuonna 1927 Nomadic myytiin Compagnie Cherbourghoise de Transbordementille ja vuonna 1934 edelleen Soci\xc3\xa9t\xc3\xa9 Cherbourghoise de Remorquage et de Sauvetage\xe2\x80\x99lle. Se sai uudeksi nimekseen Ingenieur Minard ja palveli joukkojenkuljetusaluksena my\xc3\xb6s toisessa maailmansodassa._NEWLINE_Sodan j\xc3\xa4lkeen alus siirtyi j\xc3\xa4lleen matkustaja-alusten yhteysalukseksi White Star Linen seuraajalle, Cunard White Starille. Marraskuussa 1968 alus otettiin pois k\xc3\xa4yt\xc3\xb6st\xc3\xa4, ja myytiin vuonna 1974 yksityiselle. Uusi omistaja muutti aluksen kelluvaksi ravintolaksi ja ankkuroi sen Seinejoelle Pariisin keskustaan. Ravintolan sulkemisen j\xc3\xa4lkeen alus makasi ankkurissa Seinejoella laiminly\xc3\xb6tyn\xc3\xa4, kunnes se siirrettiin Le Havreen vuonna 2003.\n_START_SECTION_\nKunnostusty\xc3\xb6t\n_START_PARAGRAPH_\nPohjoisirlantilaisen Belfast Industrial Heritage -yhdistyksen organisoiman varainker\xc3\xa4yksen ansiosta Nomadic palautettiin takaisin Harland and Wolffin telakalle Belfastiin._NEWLINE_Alus myytiin huutokaupalla Pariisissa 26. tammikuuta 2006, ja sen hankki omistukseensa 171\xc2\xa0320\xc2\xa0punnan hinnalla Northern Ireland Officen Department for Social Development._NEWLINE_Nomadic l\xc3\xa4hti Le Havresta proomukuljetuksena 12. hein\xc3\xa4kuuta 2006 ja saapui kotitelakalleen Belfastiin kolme p\xc3\xa4iv\xc3\xa4\xc3\xa4 my\xc3\xb6hemmin. Yleis\xc3\xb6n lis\xc3\xa4ksi alusta vastassa olivat ministeri David Hanson sek\xc3\xa4 apulaiskaupunginjohtaja Ruth Patterson._NEWLINE_Belfastin kaupunginvaltuuston arvion mukaan aluksen kunnostaminen maksaisi seitsem\xc3\xa4n miljoonaa puntaa. Alus kuuluu Yhdistyneen kuningaskunnan National Register of Historic Vessels -rekisteriin, joten kunnostusty\xc3\xb6t\xc3\xa4 voidaan tukea National Lotteryn lahjoitusvaroin.\n_START_SECTION_\nSijainti\n_START_PARAGRAPH_\nBelfastissa Nomadic ankkuroitiin Queen\xe2\x80\x99s Quayhin Odyssey Arenan l\xc3\xa4heisyyteen ja aluksella j\xc3\xa4rjestettiin tilap\xc3\xa4inen n\xc3\xa4yttely. Vuonna 2008 alus suljettiin yleis\xc3\xb6lt\xc3\xa4 ja siirrettiin sis\xc3\xa4tilojen kunnostust\xc3\xb6it\xc3\xa4 varten Barnett\xe2\x80\x99s Dockiin. Alus siirrett\xc3\xa4neen my\xc3\xb6hemmin kuivatelakalle kunnostust\xc3\xb6it\xc3\xa4 varten._NEWLINE_Tammikuussa 2009 Fraser-Nash -yhti\xc3\xb6 sai teht\xc3\xa4v\xc3\xa4kseen koordinoida restaurointisuunnitelman, jonka pohjalta aluksen kunnostamistoimenpiteist\xc3\xa4 p\xc3\xa4\xc3\xa4tet\xc3\xa4\xc3\xa4n. Aluksen restauroinnin toivotaan valmistuvan Titanicin haaksirikon satavuotisp\xc3\xa4iv\xc3\xa4\xc3\xa4n vuoteen 2012 menness\xc3\xa4.'